FI Euroopan unionin virallinen lehti CE 88/441

(2004/C 88 E/0449)

KIRJALLINEN KYSYMYS E-2904/03

esittäjä(t): Miet Smet (PPE-DE) komissiolle

(1. lokakuuta 2003)

Aihe: CARDS-ohjelma

Euroopan unioni edistää CARDS-alueohjelmalla (yhteisön avustus-, jälleenrakennus-, kehitys- ja vakautusohjelma) Länsi-Balkanin oikeussääntöjen, hyvän hallinnon, julkisen vastuun ja sananvapauden kunnioittamista. Komissio julkisti vuonna 2002 CARDS-alueohjelmaa koskevan avoimen tarjouskilpailun, jonka tavoitteena on juuri ”Support to the rule of law, good governance, public accountability and freedom of opinion” (114716/C/G/multi).

Ainakin kolme entisen Jugoslavian naistutkimuskeskusta (Belgradin Women's Studies Center, Zagrebin Women's Studies Center ja Belgradin Alternative Academic Network) lähettivät asiaa koskevan ehdotuksen. Vaikka miesten ja naisten tasapuolisen osallistumisen edistäminen on vuodesta 2002 lähtien ollut yksi CARDS:in demokraattisen vakautusohjelman painopisteistä, mikään näistä kolmesta keskuksesta ei saanut EU:n rahoitusta hankkeilleen.

Saavatko muut miesten ja naisten tasa-arvoisten mahdollisuuksien puolesta toimivat järjestöt hankkeilleen avoimesta tarjouskilpailusta 114716/C/G/multi myönnettävää rahoitusta? Jos saavat, niin mitkä järjestöt (mikä järjestö)?

Miksi Belgradin Women's Studies Centerin, Zagrebin Women's Studies Centerin ja Belgradin Alternative Academic Networkin ehdottamia hankkeita ei valittu?

Christopher Pattenin komission puolesta esittämä vastaus

(14. marraskuuta 2003)

Komissio kiinnittää erittäin suurta huomiota sen varmistamiseen, että sukupuolten tasa-arvoon liittyvät kysymykset otetaan huomioon kaikissa Euroopan yhteisön avustusohjelmissa. Hankkeet, joita on esitetty vastauksena yhteisön avustus-, jälleenrakennus-, kehitys- ja vakautusohjelmaa (CARDS) varten tehtyyn ehdotusten esittämispyyntöön, valitaan käyttäen erittäin tiukkoja arviointimenettelyjä, joiden tarkoituksena on valita parhaat ehdotukset tuen saajiksi käytettävissä olevan rahoituksen puitteissa.

Parlamentin jäsenen mainitseman hanke-ehdotuksen suhteen on tärkeää korostaa, että Länsi-Balkanilla sijaitsevien kuuden edunsaajavaltion ehdottamien 130 hankkeen joukosta valittiin vain yhdeksän hanketta. Nämä hankkeet valittiin arvioimalla yksinomaan hankkeiden laatua sellaisten tekijöiden suhteen kuten hallinnon suorituskyky ja ehdotusten kestävyys. Parlamentin jäsenen mainitseman kolmen järjestön osalta arvioinnin tulos ei valitettavasti oikeuttanut niitä saamaan rahoitusta. Parlamentin jäsenen kannalta voi kuitenkin olla kiinnostavaa tietää, että ”Woman Kind World-Wide” -kansalaisjärjestölle myönnetään avustusta Albanian naisten johtajuusohjelman kehittämiseen paikallisten kumppanien avulla.

Yleisenä huomautuksena voidaan esittää, että miesten ja naisten tasa-arvoinen osallistuminen Serbian ja Montenegron demokratisoitumisprosessiin on myös yksi demokratiaa ja ihmisoikeuksia koskevan eurooppalaisen aloitteen (EIHDR) painopisteistä. Joulukuussa 2003 päättyvästä EIHDR:n vuoden 2000 mikrohankeohjelmasta on tuettu neljää paikallista naisjärjestöä Serbiassa (Novi Sadin naiskeskus, auttava puhelin ja tyttöjen keskus, etnisten ryhmien yhteinen Seleus-naisryhmä ja itsenäisten naisten keskus) ja kahta naisjärjestöä Montenegrossa (Montenegron naisäänestäjien liitto ja naisfoorumi). Komissio kiinnittää jatkuvasti erityistä huomiota sukupuolten tasa-arvoon liittyviin kysymyksiin sekä CARDS- että EIHDR-ohjelmassa.